ไทยเครดิตลดเงื่อนไขกู้ซื้อรถ
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
19 ส.ค. 2554

เพิ่มอายุรถจับลูกค้าระดับล่างขยายสินเชื่อออมเงินผ่านทอง
โพสต์ทูเดย์ — ธนาคารไทยเครดิต หันจับลูกค้าระดับล่างปรับลดเงื่อนไขให้อายุรถมากกว่า 12 ปีกู้ได้ พร้อมปล่อยสินเชื่อกู้ซื้อทองคำ
นายมงคล ลีลาธรรม ประธานเจ้าหน้าที่บริหารและกรรมการผู้จัดการใหญ่ ธนาคารไทยเครดิต เพื่อรายย่อย เปิดเผยว่า ธนาคารได้ปรับลดเงื่อนไขการปล่อยกู้ให้กับรถยนต์มือสองลง โดยขยายอายุของรถเป็นไม่เกิน 12 ปี จากเดิมกำหนดไว้ไม่เกิน 10 ปี เพื่อจับกลุ่มลูกค้าระดับล่างและกลุ่มลูกค้าเฉพาะเจาะจงได้มากขึ้น ซึ่งแม้ธนาคารจะคิดอัตราดอกเบี้ยใกล้เคียงกับตลาด แต่ยังคงใช้จุดเด่นที่ในเรื่องของการคิดดอกเบี้ยแบบลดต้นลดดอกเป็นจุดขายอยู่เหมือนเดิม และให้วงเงินสินเชื่อรถมือสองสูงถึง 95% ของราคาประเมิน รวมถึงจะไม่คิดค่าธรรมเนียมล่วงหน้ากรณีที่ลูกค้ามีเงินก้อนมาปิดบัญชีได้ก่อนกำหนด
อย่างไรก็ตาม ปัจจุบันบริษัทมียอดสินเชื่อเช่าซื้อรถรวม 3,000 ล้านบาท จากจำนวนรถ 7,000 คัน โดยมีหนี้ที่ไม่ก่อให้เกิดรายได้หรือเอ็นพีแอลเพียง 0.4% ในช่วง 2 ปีที่เริ่มให้บริการสินเชื่อเช่าซื้อรถมา ซึ่งการที่เอ็นพีแอลต่ำก็เนื่องมาจากลูกค้าประมาณ 73% ได้วางเงินดาวน์สูงกว่า 20% ทั้งนี้ในส่วนของสินเชื่อจำนำทะเบียนรถนั้น ธนาคารยังอยู่ระหว่างศึกษาความเป็นไปได้เชิงธุรกิจอยู่
นอกจากนี้ ล่าสุดธนาคารยังได้เปิดตัวผลิตภัณฑ์ “ออมเงินผ่านสินเชื่อทอง” อีกด้วย โดยให้ลูกค้าสามารถเป็นเจ้าของทองคำได้ด้วยบริการสินเชื่อผ่อนชำระทองคำ ซึ่งเมื่อผ่อนชำระหมด ลูกค้าก็จะได้ทองคำกลับไปเป็นของตัวเอง ซึ่งเริ่มตั้งแต่น้ำหนักทองคำ 0.25 บาท จนถึง 10 บาท ผ่อนชำระต่ำสุด 399 บาท ถึงสูงสุด 15,999 บาท เป็นระยะเวลา 10 เดือนเท่ากัน โดยในช่วงแรกจะให้บริการเฉพาะทองคำแท่งก่อน หลังจากนั้นถึงจะเปิดให้บริการทองคำรูปพรรณต่อไป
“ตอนนี้เรายังคาดการณ์ว่าราคาทองคำจะสูงขึ้นอีก ซึ่งเป็นผลจากวิกฤตเศรษฐกิจที่ยังไม่จบ โดยเฉพาะล่าสุดที่เกิดกับกรีซ ขณะที่ดอกเบี้ยในประเทศยังต่ำอยู่ ดังนั้นหากคิดในเรื่องของการลงทุนแล้วก็ยังถือว่าคุ้ม เมื่อเทียบกับดอกเบี้ยที่ต้องจ่ายเป็นค่าผ่อนทอง กับราคาทองคำที่ยังปรับสูงขึ้นตลอด เช่น ดอกเบี้ยเราคิดคงที่เดือนละ 0.99% ขณะที่ทองคำขึ้นวันละ 150 บาท” นายมงคล กล่าว
นายมงคล กล่าวว่า ในปีนี้ธนาคารตั้งเป้าออมเงินผ่านสินเชื่อทองให้ได้ 15 ล้านบาท ซึ่งจากการทดลองตลาดกับตัวแทนขายประกันของบริษัทไทยประกันชีวิตที่เป็นบริษัทในเครือเดียวกัน ก็ได้รับการตอบรับเป็นอย่างดี โดยกลยุทธ์ที่สำคัญจะมุ่งเจาะกลุ่มลูกค้าที่อาศัยอยู่บริเวณสาขาก่อนและจับมือเป็นพันธมิตรกับร้านค้าทองที่เป็นลูกค้าด้วย